SET ปิดลบ 5 จุดตามตปท. หลังบอนด์ยีลด์ดีดขึ้น แนะจับตาตัวเลขจ้างงานสหรัฐฯศุกร์นี้
SET ปิดลบ 5 จุด ผันผวนตามตปท.หลังนลท.วิตกบอนด์ยีลด์ปรับตัวขึ้นทำจุดสูงสุดใหม่ แนวโน้มในวันพรุ่งนี้คาดว่าจะยังแกว่งอยู่ในกรอบไซด์เวย์เพื่อสร้างฐาน ระหว่างรอตัวเลขการจ้างงานนอกภาคการเกษตรของสหรัฐที่จะประกาศในวันศุกร์นี้ ให้แนวรับไว้ที่ 1,610 จุด และแนวต้านที่ 1,630 จุด
6 ต.ค. 2564

นายวิจิตร อารยะพิศิษฐ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งตัวผันผวน เคลื่อนไหวทั้งในแดนบวกและแดนลบสลับกัน ซึ่งเป็นไปตามทิศทางตลาดหุ้นในภูมิภาคเอเชีย หลังจากช่วงบ่ายตลาดยุโรปเปิดในแดนลบ และตลาดดาวโจนส์ฟิวเจอร์สพลิกกลับมาเป็นลบกว่า 200 จุด ส่งผลให้ตลาดหุ้นไทยในช่วงบ่ายย่อตัวลงมา
ทั้งนี้ทิศทางอัตราผลตอบแทนพันธบัตรรัฐบาลสหรัฐ (Bond Yield) ปรับตัวขึ้นทำจุดสูงสุดใหม่ ทำให้นักลงทุนเกิดความกังวลการปรับตัวขึ้นมาในระยะสั้น
ขณะที่วันนี้หุ้นที่ปรับขึ้นยังคงเป็นหุ้นที่เกี่ยวข้องกับ Commodity เนื่องจากยังไม่มีปัจจัยใหม่ ตลาดฯ ยังคงเล่นกับสัญญาณการเก็งกำไรในกลุ่มถ่านหินและกลุ่มน้ำมัน แต่อย่างไรก็ตาม ต้องระมัดระวังการลงทุนในโซนนี้ เพราะตลาดฯ เก็งกำไรมาพอสมควรแล้ว
สำหรับแนวโน้มการลงทุนวันพรุ่งนี้ นายวิจิตร คาดว่า ตลาดฯน่าจะยังแกว่งตัวอยู่ในกรอบไซด์เวย์เพื่อสร้างฐาน ระหว่างรอตัวเลขการจ้างงานนอกภาคเกษตรของสหรัฐที่จะประกาศในวันศุกร์นี้ว่าจะออกมาดีกว่าคาดหรือไม่
อย่างไรก็ดีพร้อมให้แนวรับไว้ที่ 1,610 จุด และแนวต้านที่ 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 6,153.15 ล้านบาท ปิดที่ 14.50 บาท เพิ่มขึ้น 0.60 บาท
SVT มูลค่าการซื้อขาย 5,203.81 ล้านบาท ปิดที่ 4.60 บาท เพิ่มขึ้น 1.06 บาท
TRUE มูลค่าการซื้อขาย 3,312.48 ล้านบาท ปิดที่ 4.06 บาท ราคาไม่เปลี่ยนแปลง
SCC มูลค่าการซื้อขาย 3,146.33 ล้านบาท ปิดที่ 395.00 บาท ลดลง 7.00 บาท
KBANK มูลค่าการซื้อขาย 2,852.37 ล้านบาท ปิดที่ 136.00 บาท ลดลง 1.50 บาท
 
 